จากวิกฤตเวเนซุเอลา สู่วิกฤตคิวบา
ทุกคนทราบดีว่าเวเนซุเอลากำลังเกิดวิกฤตอย่างหนัก  ปี 2019 เงินเฟ้อของเวเนซุเอลาพุ่งขึ้นไปถึง 10,000,000%  เศรษฐกิจและค่าเงินโบลิวาร์ของประเทศตกต่ำอย่างรุนแรง ชาวเวเนซุเอลาจำนวนมากขาดแคลนอาหารรวมไปถึงยารักษาโรค  ประชากรจำนวนกว่า 2.3 ล้านคน หนีออกนอกประเทศเพราะต้องการหาโอกาสในชีวิตที่ดีกว่า
9 ม.ค. 2563

จากวิกฤตเวเนซุเอลา สู่วิกฤตคิวบา /โดย ลงทุนแมน
ทุกคนทราบดีว่าเวเนซุเอลากำลังเกิดวิกฤตอย่างหนัก 
ปี 2019 เงินเฟ้อของเวเนซุเอลาพุ่งขึ้นไปถึง 10,000,000%
เศรษฐกิจและค่าเงินโบลิวาร์ของประเทศตกต่ำอย่างรุนแรง
ชาวเวเนซุเอลาจำนวนมากขาดแคลนอาหารรวมไปถึงยารักษาโรค
ประชากรจำนวนกว่า 2.3 ล้านคน หนีออกนอกประเทศเพราะต้องการหาโอกาสในชีวิตที่ดีกว่า
แต่ถ้าเราคิดว่าฝันร้ายนี้เกิดขึ้นกับเวเนซุเอลาเพียงประเทศเดียว เราอาจคิดผิด
เพราะตอนนี้อีกหนึ่งประเทศที่ได้รับผลกระทบจากวิกฤตเวเนซุเอลาก็คือ คิวบา
แล้วคิวบาได้รับผลกระทบอย่างไร ลงทุนแมนจะเล่าให้ฟัง
----------------------
แอปเขียนบล็อกอันดับ 1
----------------------
คิวบาตั้งอยู่ในทวีปอเมริกาเหนือ มีมูลค่า GDP เท่ากับ 2.9 ล้านล้านบาท โดยประชากรมี GDP ต่อหัวประมาณ 256,000 บาท จึงทำให้คิวบานั้นถูกจัดอยู่ในกลุ่มประเทศที่มีรายได้ปานกลาง
ทั้งนี้ คิวบาเป็นเพียงประเทศเดียวในบริเวณภูมิภาคนี้ที่ยังปกครองแบบระบอบคอมมิวนิสต์อยู่
ในอดีตนั้นสหภาพโซเวียตให้ความช่วยเหลือทางการเงินแก่คิวบาปีละประมาณ 120,000 ถึง 180,000 ล้านบาท แต่การล่มสลายของสหภาพโซเวียตเมื่อปี 1991 ส่งผลกระทบต่อเศรษฐกิจของคิวบาอย่างหนัก ทำให้ในช่วงระหว่างปี 1990-1993 มูลค่าเศรษฐกิจของคิวบานั้นลดลงไปกว่า 33%
อย่างไรก็ตาม เศรษฐกิจของคิวบาเริ่มกลับมาฟื้นตัวในช่วงต้นปี 2000 เนื่องจากการปฏิรูปเศรษฐกิจของรัฐบาลและการได้รับการช่วยเหลือทางด้านต่างประเทศหลายอย่างจากประเทศเวเนซุเอลา โดยเฉพาะการสนับสนุนน้ำมันดิบราคาถูก ซึ่งมีมูลค่ารวมกันไม่ต่ำกว่า 180,000 ล้านบาทต่อปี
โดยความสัมพันธ์ระหว่างเวเนซุเอลาและคิวบานั้นเกิดขึ้นมาตั้งแต่ปี 1902 และทั้ง 2 ประเทศเพิ่มความสัมพันธ์มากขึ้นในช่วงที่อูโก ชาเบซ เป็นประธานาธิบดีของเวเนซุเอลาในปี 1999
โดยน้ำมันดิบที่คิวบานำเข้ามาจากเวเนซุเอลานั้นนำมาเพื่อกลั่นสำหรับบริโภคในประเทศ และบางส่วนก็ใช้ส่งออกเพื่อสร้างรายได้ให้แก่คิวบา
โดยที่คิวบาจะให้การช่วยเหลือด้านการแพทย์ การศึกษา ด้วยการส่งแพทย์ นักวิทยาศาสตร์ และครู เพื่อไปพัฒนาระบบสาธารณสุข และการศึกษาของเวเนซุเอลาให้ดีขึ้น
อย่างไรก็ตาม การที่คิวบาพึ่งพาความช่วยเหลือจากเวเนซุเอลามากเกินไป
ทำให้นักเศรษฐศาสตร์มองว่า เศรษฐกิจของคิวบาจะได้รับผลกระทบอย่างหนักถ้าเวเนซุเอลาลดความช่วยเหลือน้ำมันราคาถูกให้แก่คิวบา
และสิ่งที่หลายคนกังวลก็เป็นความจริง วิกฤตเศรษฐกิจของเวเนซุเอลาในช่วงหลายปีที่ผ่านมาได้ส่งผลกระทบต่อเศรษฐกิจของคิวบาในปัจจุบัน
ปริมาณการผลิตน้ำมันของคิวบานั้น มีสัดส่วนเพียง 40% ของปริมาณความต้องการใช้น้ำมันในประเทศ อีก 60% เป็นการนำเข้าน้ำมันจากเวเนซุเอลาเกือบทั้งหมด
เมื่อการช่วยเหลือน้ำมันราคาถูกจากเวเนซุเอลาลดลง น้ำมันในคิวบาจึงเริ่มขาดแคลน
ชาวคิวบาจำนวนมากไม่สามารถเดินทางด้วยรถยนต์ รัฐบาลต้องออกมาประกาศภาวะการขาดแคลนน้ำมันในประเทศ
เมื่อรวมกับการที่คิวบาต้องเผชิญกับการคว่ำบาตรจากสหรัฐอเมริกา ทำให้รัฐบาลจำเป็นต้องปรับลดงบประมาณรายจ่าย เนื่องจากการขาดสภาพคล่องทางการเงิน
ปัญหาเศรษฐกิจที่เกิดขึ้นกับทั้งเวเนซุเอลาและคิวบา ทำให้มูลค่าการค้าของทั้ง 2 ประเทศนั้นลดลงไปด้วย
ในช่วงปี 2014-2016 รายได้จากการส่งออกของเวเนซุเอลาไปคิวบาลดลงมากกว่า 100,000 ล้านบาท ขณะที่รายได้ส่งออกของคิวบาไปเวเนซุเอลาลดลงกว่า 60,000 ล้านบาท
ในปี 2016 GDP ของคิวบาเติบโตเหลือเพียง 0.5% แม้จะฟื้นตัวมาที่ 2.2% ในปี 2018 แต่ก็ยังถือว่าเติบโตต่ำกว่าช่วงเกิดวิกฤตเวเนซุเอลา
ขณะที่นักเศรษฐศาสตร์คาดว่าในปี 2020 GDP ของคิวบาจะเติบโตเหลือเพียงแค่ 1.3% เท่านั้น
เรื่องราวของคิวบาอาจบอกเราว่า
ประเทศเราไม่ควรพึ่งพาประเทศใดประเทศหนึ่งมากเกินไป
ไม่ว่าประเทศไหนก็ตาม
ผู้นำประเทศจำเป็นต้องหาจุดอ่อน และปิดจุดนั้น เพื่อให้ประเทศสามารถพึ่งพาตนเองให้ได้
การที่นำประเทศไปพึ่งพาประเทศหนึ่งมากเกินไป
ในเวลาที่ประเทศนั้นลำบาก เราก็จะได้รับผลกระทบไปด้วย เหมือนอย่างคิวบา..
----------------------
แอปเขียนบล็อกอันดับ 1
----------------------
References
-
-
-
-
-
-
-
-
-
-